У першы час свайго жыцця ў Парыжы Я. Янушкевіч праявіў сябе як прыхільнік дэмакратычных ідэй — ён далучыўся да створанага І. Лялевелем Польскага Нацыянальнага Камітэта (ПНК). Інструкцыі Камітэта па высвятленні настрояў эмігрантаў былі дадзены яму пры паездцы ў гг. Авіньён і Люнэль. 18 лютага 1832 г. ён быў абраны у камісію, мэтай якой было правесці аналіз дзейнасці ПНК і падаць справаздачу на агульным сходзе [22]. Пасля роспуску ПНК французскімі ўладамі ў 1833 г. Я. Янушкевіч захаваў кантакты з яго кіраўніком І. Лялевелем, які надоўга пасяліўся ў Брусэлі, а таксама пэўны час падтрымліваў кантакты з вядомым дзеячам дэмакратычнага руху ў эміграцыі Янам Непамуцэнам Яноўскім [23].